'सुरक्षा जांच के कारण टीम को खाना देने में देरी हुई'  
मोहाली में मैच से पहले टीम को समय पर खाना नहीं देने के धोनी के होटल ताज पर लगाए गए आरोप के जवाब में होटल प्रबंधन ने इसके लिए कड़ी सुरक्षा को कसूरवार ठहराया।
भारत और पाकिस्तान के बीच मोहाली में विश्व कप सेमीफाइनल से पहले टीम को समय पर खाना नहीं देने के भारतीय कप्तान महेंद्र सिंह धोनी के होटल ताज पर लगाए गए आरोप के जवाब में होटल प्रबंधन ने इसके लिए कड़ी सुरक्षा को कसूरवार ठहराया।  ताज होटल प्रबंधन ने कहा कि खाना परोसने में 10 से 15 मिनट का ही विलंब हुआ था, जो कड़ी सुरक्षा जांच के कारण हुआ। चंडीगढ़ ताज होटल के महाप्रबंधक अनिल मल्होत्रा ने कहा, खाना परोसने में सिर्फ 10-15 मिनट की देर हुई।  मेनू के अनुसार टीम को लंच पंजाब क्रिकेट संघ मैदान पर परोसा जाना था, जो सुरक्षा के कारण किले में तब्दील हो चुका था। उन्होंने कहा, कई स्तर पर सुरक्षा जांच, भारी भीड़ और सुरक्षा उपायों के कारण खाना परोसने में देर हुई। हमने सुबह सात बजे करीब 250 लोगों को काफी शॉप में नाश्ता परोसा था, जिसमें भारत और पाकिस्तान की टीमें शामिल थीं।